**HEIANE OG TILGRENSA OMRÅDE**.

(Etter oplysningar frå Knut Holven.)

**Husmannsvesenet:** Ein husmann eigde ikkje jorda han sat på. Av husbonden fekk han disponera eit avgrensa område til dyrking av for til ein liten buskap. Gjerne ei kyr eller to, pluss 2-3 sauer og ei geit. I tillegg poteter og litt korn. Den vanlege leiga var pliktarbeid hjå husbonden, særleg i slåtten og kornskuren. På plasset var det oftast berre eit hus. Bustadelen i eine enden, løe og fjos i andre. Det vanlege var skriftlege husmannskontrakter der rettar og plikter var nøye spesifisert. Den vanlege husmann låg i grenselandet der svolt og naud dagleg banka på døra. I tillegg låg han under jordeigaren i rang. Som døme: Husmannsbenkene låg bakarst i kyrkja. Ein jordeigar kunne vanskeleg gifta seg med ei husmannsjente.

På 18.hundretalet og fram til godt og vel år 1900 var bygdene overbefolka. Landskapet kunne ikkje fø alle. ”Den Amerikanske draumen” vart løysinga for mange. Det er sagt at det i Amerika i dag er fleire med Norske gener enn i ”gamlelandet.”

For 150 år sidan var det mykje liv og stor aktivitet på dette platået i terrenget, som Heiane er. Minst 5 husmannsplassar var busett og i drift. I Trældalen var det 2 plassar. Den vestlegaste høyrde til Trå. Den austlegaste var sameige mellom dei 4 bruka på Holven. Den siste husmannen i Trå-Trældalen avslutta i 1882. Siste husmannen i Holvens-Trældalen var frå Eiker. Dei kalla han for ”Gjæten.” Han var gjætar før han kom her. I 1906 flytta han til Eidfjord. Plasset vart då drive av brukarane på Holven. Slåtten på dei 4 bruka vart delt etter skjylda. Br.nr. 1 slo annakvart år, br.nr.4 fjerde kvart år, br.nr.2 og 3 kvart 8. År. Våningshuset vart reve og flytta. Løa måtte dei naturleg nok ha til høyet. Men vedlikehaldet vart utfordrande med så mange eigarar. Br.nr. 1 ville dela vedlikehaldet på 4. Dette aksepterte ikkje br.nr. 2 og 3. Resultatet vart forfall. I mange år måtte dei ta høyet direkte heim på løypestreng. Siste slåtten her var i 1960. Trældalen var rekna som dei aller beste plassane. Oppe under berget var det frodig og lunt. Her dyrka dei grønsaker og frukt. På Holvens-Trældalen hadde dei på det meste 3-4 kyr og noko småfe. Namnet Trældalen tyder den tronge dalen. Det må vera det markerte dalføret i aust som har gjeve staden namn.

**Husmannsplassen Tveite høyrde til br.nr. 1 på Holven. I 1877 flytte siste husmannen herifrå.**

**Plasset Flætena høyrde til Trå. Vart fråflytta i 1906. Tomta etter våningshuset er veldig liten. Det er fortalt at Fleta-tausene var svært små – dei trong ikkje så stort hus.**

**Plasset Litlastøl høyrde til Trå. Siste husmannen flytte herifrå i 1867. Han kjøpte seg gard på Espeland**.

Dei mange skårane i Joberget var og aktivt i bruk til slått og vedhogst – med livet som innsats. Ho Mari Litlastøl var 75 år då ho slo i Bukkaskåre. Ho datt utfor og slo seg i hel.

Ein husmannsson var i 1860-åra i denne skora og hogg ved. Om kvelden reiste han heim att, la att kaffikjelen og ei Kellyøks under ein heller. (Denne øksa skulle vera så framifrå god.) Dagen etter fekk han tilbod om Amerika-reise. Øksa og kaffikjelen skulle han få, den som var opp å henta dei. Begge deler ligg nok under helleren den dag i dag.

Særleg under slåtten kunne dei overnatta oppe i skårane, ein heil jobb berre å koma seg opp. For sikring måtte dei binda seg fast i eit tre for ikkje å rasa utfor stupet i søvne.

Lenger heima har me Tveite-skårane. Her var og både vedhogst og slått. Det var husmannen på Tveite som hadde slåtten. Gardkona på Holven hadde no 3 vaksne søner, meinte dei no sjølve kunne ta den slåtten. Det enda med at eine sonen vart hengande ut over berget med ei høybør på ryggen. Børa på eine sida av ei bjørk og guten på andre sida. Husmannen fekk seinare behalda den slåtten.

Veden i skåra under Segelberget kasta dei utfor stupet. Firde seg ned med lange tog for å løysa det som hengde seg fast.

I ca. år 1900 var dei å slo på Tveite. Høyrde slik roping og hojing oppe i berget. Omsider kom ein person ned. Det viste seg å vera ein Halling. Han var med på det avsluttande arbeidet på Bergens-banen på Mjølfjell. Han var no ferdig med jobben og skulle heim att. Problemet var at han aldri hadde sett sjøen, dette var siste sjanse. Den beine lina er alltid kortaste vegen. Han fortalde at han hadde hoppa ned nokon skårar der han aldri hadde kome opp att. Einaste vegen var ned. Ferda vidare gjekk så rett til Eide. Kva veg han tok heim att fortel soga ikkje noko om.

**Kva tenkjer me i dag om det daglege livet på Heiane for 150 år sidan? Berre eventyr - - seier den oppveksande slekt. Det var berre dei sterkaste som overlevde og la grunnlaget for vår velstand. Me skal bøya oss i støvet, bukka og takka!**

Olav Haugse